वो शशि ही है जो बिखरे हुए शेखर को समेटती है। उसकी संवेदना, उसके संघर्ष, उसकी संभावनाओं को उपन्यस्त करती है। इसे शेखर की नियति कह लें, प्रकृति मान लें या परिस्थिति का नाम दे दें – शशि उसकी अनिवार्य परिणति है। वह परिणति इसलिए है कि शेखर का बेचैन व्यक्तित्व कहीं सुकून पाता है तो इसी सप्तपर्णी की छाँह में और अनिवार्य इसलिए कि उसके बिना ‘शेखर’ और ‘शेखर : एक जीवनी’ दोनों अर्थवान भले ही होते, सार्थक कभी ना होते। अर्थवान होने और सार्थक होने में एक बारीक अन्तर है जिसे समझे बिना ‘शेखर’ को समझना असम्भव है।